คณะรัฐมนตรี เตรียมพิจารณาถอนร่างกฎกระทรวงการได้มาซึ่งที่ดินเพื่อใช้เป็นที่อยู่อาศัยของคนต่างด้าว
การประชุมคณะรัฐมนตรีวันนี้ (8 พ.ย.65) พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุม โดยวาระสำคัญที่ต้องติดตาม คือ กระทรวงมหาดไทยขอถอนมติคณะรัฐมนตรี เรื่อง ร่างกฎกระทรวงการได้มาซึ่งที่ดินเพื่อใช้เป็นที่อยู่อาศัยของคนต่างด้าวตามมาตรการกระตุ้นเศรษฐกิจ การลงทุนโดยการดึงดูดคนต่างด้าวที่มีศักยภาพสูงสู่ประเทศไทย พ.ศ. … ออกจากมติ ครม.ที่ได้มีการอนุมัติหลักการไปเมื่อวันที่ 25 ตุลาคม 2565 ที่ผ่านมา เพื่อนำกลับไปรับฟังความคิดเห็นจากประชาชนให้รอบคอบก่อนส่วนกระทรวงการต่างประเทศ เสนอการขอความเห็นชอบต่อร่างเอกสารที่จะมีการลงนาม หรือรับรองในการประชุมสุดยอดอาเซียน ครั้งที่ 40 และครั้งที่ 41 และการประชุมสุดยอดที่เกี่ยวข้อง รวมทั้งเสนอการขอความเห็นชอบต่อร่างหนังสือแลกเปลี่ยนระหว่างรัฐบาลไทยกับรัฐบาลญี่ปุ่นเกี่ยวกับการให้เอกสิทธิ์การยกเว้น และสิทธิประโยชน์แก่ผู้เชี่ยวชาญจากองค์การความร่วมมือระหว่างประเทศของญี่ปุ่น ที่ดำเนินโครงการภายใต้ความตกลงว่าด้วยความร่วมมือทางวิชาการระหว่างสมาคมประชาชาติแห่งเอเชียตะวันออกเฉียงใต้กับรัฐบาลญี่ปุ่นขณะที่กระทรวงศึกษาธิการ เสนอขอปรับเพิ่มค่าอาหารกลางวันของนักเรียน กระทรวงพาณิชย์ เสนอร่างบันทึกความเข้าใจว่าด้วยความร่วมมือด้านพาณิชย์อิเล็กทรอนิกส์ ระหว่างกระทรวงพาณิชย์แห่งสาธารณรัฐประชาชนจีน และกระทรวงพาณิชย์แห่งราชอาณาจัการไทย รวมถึงเสนอขอความเห็นชอบร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งออสเตรเลีย ว่าด้วยยุทธศาสตร์ความร่วมมือทางเศรษฐกิจคณะรัฐมนตรีจะรับทราบรายงาน ผลการพิจารณาตามข้อสังเกตของคณะกรรมาธิการวิสามัญพิจารณาร่างพระราชบัญญัติพืชกระท่อม พ.ศ…. ของสภาผู้แทนราษฎรและวุฒิสภา และข้อสังเกตของคณะกรรมมาธิการร่วมกันเพื่อพิจารณา ร่างพระราชบัญญัติพืชกระท่อม พ.ศ…ของสภาผู้แทนราษฎรวุฒิสภา